[Foto’s] Vier dood, 20 beseer in Britse terreuraanvalNoodpersoneel naby die Paleis van Westminster in Londen (22 Maart 2017). Foto: Yui Mok/PA via AP) Vier mense is dood en minstens 20 beseer in ŉ terreuraanval Woensdag naby die Britse parlement in Londen. Die Londense metropolisie het bevestig ŉ polisiebeampte en een aanvaller is onder die oorledenes. Mark Rowley, Scotland Yard se hoof van teen-terrorisme, het gesê ŉ polisiebeampte is deur die aanvaller doodgesteek, terwyl die aanvaller deur ander polisiebeamptes doodgeskiet is. Die polisie glo dieselfde aanvaller was ook verantwoordelik vir ŉ motor wat op die Westminster-brug in voetgangers vasgery het, voordat hy die polisiebeampte by die hek na die parlement aangeval het. Die ander twee oorledenes was voetgangers op die brug. Niemand is toegelaat om die parlement in te gaan of te verlaat terwyl die polisie die gebied vir nog aanvallers gefynkam het nie. Maroela Media het vroeër berig ooggetuies het gesê hulle het drie of vier geweerskote gehoor gevolg deur mense wat skree. Polisiebeamptes het kort daarna op die toneel toegesak en personeel in die parlementsgebou is aangesê om in hul kantore te bly. Intussen het die New Yorkse polisiedepartement in die VSA ook bevestig dat hy veiligheidsmaatreëls rondom die Britse konsulaat en ander plekke met Britse bande in New York opgeskerp het in reaksie op die terreuraanval.